Bodiredi jwa Takatokwane bo  aga bana
Modiredi mo ofising ya tokafatso matshelo a batho kwa Takatokwane, Mme Maureen  Lefifi o tlhalositse fa bodiredi bo tshwentswe thata ke go tlogela sekolo ga banana ba motse oo ka mabaka a a farologanyeng, go balelwa le boimana. E rile a bua kwa thuto-seka dipuisanong le banana ba sekolo se sebotlana sa Takatokwane, mme Lefifi o tlhalositse fa gantsi dikgang tse di diragala mo malwapeng a batsadi ba tlogelang bana ba le nosi, ka jalo go tlhoke yo o kgalemang. O ne a kopa bana ba sekole go nna ba itsise barutabana kgotsa bogogi ja motse fa e le gore ba itse bana bangwe mo motseng ba ba nnang ba sena batsadi. Mme Lefifi o ne gape a tlhalosa fa go supagetse fa kgokgontsho e le ntsi thata mo baneng ba dikhutsana, selo se a reng se felela se ba kgobera maikutlo mme ba felele ba sa dire sentle mo dithutong tsa bone. Mooki mo kokelong ya motse oo, Rre Brendan Moilwe o ne a tlhalosetsa banana bao fa boimana bo le borai mo matshelong a bone ka jaana mebele ya bone e ise e lekane go tshola ngwana, selo se a tlhalositseng fa se ka nna sa baka leso ka nako ya pelegi. O ne gape a tlhalosa fa boimana bo ka ba senyetsa bokamoso ka jaana ba tlaa tshwanelwa ke go tlogela sekole go ya botsetsing, mme ebile go na le kgonagalo e ntsi ya go kgokgontshiwa ke bana ba bangwe mo maikutlong nako e ba boelang sekolo morago ga pelegi. A re boimana ja bana gape bo tsisa mathata a tlhaelo ya madi mo lwapeng ka jaana tlhokomelo ya losea e nna mo batsading ka mmaalone wa bo a sa le mmotlana go dira madi a go fepa lesea leo, ka jalo a ba kopa go ikgapha mo go tsa tlhakanelo dikobo go fitlhela ba gola. Rre Moilwe o ne gape a tlhalosa fa boimana bo ka tla le malwetse a mangwe jaaka rasephiphi. O ne gape a tlhalosa fa dipatisiso di supa fa banana ba ba tsholang ba santse ba le bannye ba tshabelelwa ke go tlhomaganya bana, mme seo se ka holodisa sebaka sa bone sa go bona nyalo mo isagong. Modulasetilo wa khansele-potlana ya Letlhakeng, Rre Tlotlo Batlhophi ene o ne a kopa banana bao go emisa go lekeletsa dilo tse di sa siamang jaaka nnotagi, mme a lebogela badiredi le bogogi ja motse oo go rulaganya thuto seka dipuisanyo eo. O ne a ba kopa gore e nne selo modiro ka jaana bana ba ka tsaya ka tsebe botoka fa ba utlwa molaetsa kgapetsa-kgapetsa. Ramapodise wa kgaolo eo Rre Ocean Maraganyane o ne a tlhalosetsa banana ba sekole seo ka bodiphatsa ja go inaakanya le borukutlhi. 